CELEX: 32016D0530
Language: lt
Date: 2016-04-01 00:00:00
Title: 2016 m. balandžio 1 d. Komisijos įgyvendinimo sprendimas (ES) 2016/530 dėl Vokietijos pagal Europos Parlamento ir Tarybos direktyvą 2006/42/EB priimtos priemonės, kuria draudžiama pateikti rinkai tam tikro tipo elektros generatorius (pranešta dokumentu Nr. C(2016) 1779) (Tekstas svarbus EEE)

5.4.2016   
            
            
               LT
            
            
               Europos Sąjungos oficialusis leidinys
            
            
               L 88/32
            
         KOMISIJOS ĮGYVENDINIMO SPRENDIMAS (ES) 2016/530
   2016 m. balandžio 1 d.
   dėl Vokietijos pagal Europos Parlamento ir Tarybos direktyvą 2006/42/EB priimtos priemonės, kuria draudžiama pateikti rinkai tam tikro tipo elektros generatorius
   
      
         (pranešta dokumentu Nr. C(2016) 1779)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalį,
   kadangi:
   
               (1)
            
            
               pagal Direktyvos 2006/42/EB 11 straipsnio 2 dalį nustatytą procedūrą Vokietija informavo Komisiją apie priemonę, kuria draudžiama teikti rinkai Rotenbach FO-65/LB2600 tipo elektros generatorius, kuriuos gamina bendrovė „Zhejiang Lingben Machinery and Electronics Co. Ltd.“ (Kinija), o platina bendrovė „FRINGO GmbH & Co. KG“ (Vokietija);
            
         
               (2)
            
            
               priežastis, dėl kurios buvo imtasi šios priemonės, buvo elektros generatorių neatitiktis esminiams sveikatos ir saugos reikalavimams, nustatytiems Direktyvos 2006/42/EB I priede;
            
         
               (3)
            
            
               Direktyvos 2006/42/EB I priedo 1.5.1 punkte dėl elektros energijos tiekimo reikalaujama, kad įrenginiai, kurie naudoja elektros energiją, būtų suprojektuoti, pagaminti ir sukomplektuoti taip, kad visų su elektra susijusių pavojų būtų galima išvengti. Elektros energijos generatorius turėjo toliau nurodytus trūkumus:
               
                           —
                        
                        
                           atviri elektros laidai tarp benzininio variklio uždegimo jungiklio ir uždegimo mechanizmo ir laisvai prieinamas 12 V akumuliatorius gedimo atveju gali sukelti elektros smūgį ar gaisrą ir trumpą baterijos sujungimą;
                        
                     
                           —
                        
                        
                           nors generatorinio įrenginio valdymo pultas galinėje dalyje buvo padengtas korpusu, kabelio įvadas (generatoriaus kabelis) ir korpuso anga buvo suprojektuoti taip, kad buvo įmanoma pasiekti voltmetro 230 V jungčių įtampingąsias dalis ir didelės galios elektros lizdo įtampingąsias dalis;
                        
                     
                           —
                        
                        
                           kai kurios reguliavimo skydelio sudedamosios dalys neatitinka apsaugos lygio IPX 3;
                        
                     
                           —
                        
                        
                           keletas įžeminimo laidų buvo sujungti su viena išvado jungtimi tiek 400 V, tiek ir 230 V kištukiniuose lizduose;
                        
                     
                           —
                        
                        
                           šių laidų galai buvo alavuoti ir nebuvo jokių laidų antgalių, todėl kilo galimo mirtino elektros smūgio pavojus, jei naudotojas paliestų gaminio dalį esant aukštai įtampai;
                        
                     
                           —
                        
                        
                           išskyrus įžeminimo laidą (dviejų žalios ir geltonos spalvų derinys), jokių laidų nebuvo įmanoma aiškiai identifikuoti. Nebuvo jokio jungčių plano, kuris galėtų būti panaudotas laidams identifikuoti;
                        
                     
                           —
                        
                        
                           Skirtingo tipo kabeliams naudotas spalvinis kodas neatitiko reikalavimų;
                        
                     
         
               (4)
            
            
               Direktyvos 2006/42/EB I priedo 1.7.3 punkte dėl mašinų ženklinimo reikalaujama, kad visos mašinos būtų matomai, įskaitomai ir neišdildomai pažymėtos, nurodant minimalius duomenis. Benzininio variklio elektros generatorius neturėjo ženklo su nuoroda „mažos galios generatorinis įrenginys“. Duomenų plokštelės buvo priklijuotos ir jas buvo lengva pašalinti. Nebuvo bendrovės pavadinimo ir išsamaus gamintojo adreso;
            
         
               (5)
            
            
               Komisija paragino bendroves „Fringo GmbH&Co.KG“ ir „Zhejiang Lingben Machinery and Electronics Co. Ltd“ pateikti savo pastabas dėl priemonės, kurios ėmėsi Vokietija. Atsakymo negauta;
            
         
               (6)
            
            
               Vokietijos valdžios institucijų pateiktų įrodymų nagrinėjimas patvirtina, kad benzininio variklio elektros generatoriai, kuriuos gamina bendrovė „Zhejiang Lingben Machinery and Electronics Co. Ltd“, o platina bendrovė „Fringo GmbH&Co.KG“ (Kurfürstendamm 96, 10709 Berlynas), neatitinka esminių sveikatos ir saugos reikalavimų, nurodytų Direktyvos 2006/42/EB 5 straipsnio 1 dalies a punkte, ir dėl šios neatitikties naudotojams kyla didelis pavojus susižeisti. Todėl tikslinga priemonę, kurios ėmėsi Vokietija, laikyti pagrįsta,
            
         PRIĖMĖ ŠĮ SPRENDIMĄ:
   1 straipsnis
   Vokietijos taikoma priemonė, kuria draudžiama tiekti rinkai Rotenbach FO-65/LB2600 tipo elektros generatorius, kuriuos gamina Kinijos bendrovė „Zhejiang Lingben Machinery and Electronics Co. Ltd“, o platina bendrovė „Fringo GmbH&Co.KG“ (Kurfürstendamm 96, 10709 Berlynas), yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2016 m. balandžio 1 d.
      
         
            Komisijos vardu
         
         Elżbieta BIEŃKOWSKA
         
            Komisijos narė
         
      
   
   
      (1)  OL L 157, 2006 6 9, p. 24.